RÅDETS FORORDNING (EF) Nr. 1489/96 af 23. juli 1996 om ændring af forordning (EØF) nr. 54/93 om indførelse af en endelig antidumpingtold på importen af syntetiske fibre af polyester med oprindelse i Indien og Republikken Korea

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 11, stk. 4,

under henvisning til forslag forelagt af Kommissionen efter konsultationer i Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EØF) nr. 54/93 (2) bl.a. en endelig antidumpingtold på 7,2 % på importen af korte, syntetiske fibre af polyester, ikke kartede, kæmmede eller på anden måde beredt til spinding, almindeligvis benævnt syntetiske polyesterfibre, henhørende under KN-kode 5503 20 00 og med oprindelse i Indien, bortset fra importen fra fem specielt angivne indiske eksportører, for hvilke der blev indført en lavere told eller slet ingen told.

B. PROCEDURE

(2) Kommissionen har modtaget en anmodning om en fornyet undersøgelse af de gældende foranstaltninger fra det indiske selskab Bongaigaon Refinery & Petrochemicals Ltd (i det følgende benævnt »Bongaigaon« eller »selskabet«). Bongaigaon gør gældende, at selskabet ikke er forbundet med nogen af de eksportører eller producenter i Indien, som er omfattet af antidumpingforanstaltningerne vedrørende den pågældende vare, og at selskabet ikke havde eksporteret den pågældende vare i den undersøgelsesperiode, der er lagt til grund for foranstaltningerne. Endvidere hævdede selskabet, at det faktisk eksporterede den pågældende vare til Fællesskabet, og at det også havde indgået uigenkaldelige kontraktlige forbindelser til at udføre betydelige mængder til Fællesskabet.

(3) Bongaigaon fremlagde på anmodning beviser, som blev anset for tilstrækkelige til at berettige iværksættelsen af en fornyet undersøgelse i henhold til artikel 11, stk. 4, i forordning (EF) nr. 384/96 (i det følgende benævnt »grundforordningen«). Efter at have hørt Det Rådgivende Udvalg iværksatte Kommissionen ved forordning (EF) nr. 2566/95 (3) en fornyet undersøgelse af forordning (EØF) nr. 54/93 angående Bongaigaon, og påbegyndte undersøgelsen.

Ved forordning (EF) nr. 2566/95 ophævede Kommissionen også den antidumpingtold, der var indført ved forordning (EØF) nr. 54/93 med hensyn til importen af den pågældende vare, eksporteret til Fællesskabet af Bongaigaon, og pålagde i henhold til artikel 14, stk. 5, i grundforordningen toldmyndighederne at tage de nødvendige skridt til at registrere sådan import.

(4) Den pågældende vare i denne fornyede undersøgelse er den samme som den omhandlede vare i forordning (EØF) nr. 54/93.

(5) Kommissionen underrettede officielt Bongaigaon og repræsentanterne for eksportlandet. Endvidere gav den de direkte berørte parter lejlighed til at tilkendegive deres mening skriftligt og til at anmode om at blive hørt, men fik ingen henvendelser i så henseende.

Kommissionen sendte et spørgeskema til Bongaigaon og modtog et udførligt svar i rette tid. Kommissionen indhentede og efterprøvede alle oplysninger, den anså for nødvendige med henblik på proceduren, og aflagde et kontrolbesøg hos Bongaigaon i Indien.

(6) Dumpingundersøgelsen omfattede perioden fra 1. juli 1994 til 30. juni 1995.

(7) Hvor omstændighederne var uændrede, anvendtes samme metode som i den oprindelige undersøgelse.

C. RESULTATERNE AF UNDERSØGELSEN

1. Ny eksportør

(8) Undersøgelsen bekræftede, at Bongaigaon ikke havde eksporteret den pågældende vare i den undersøgelsesperiode, der lå til grund for de foranstaltninger, der er omfattet af den fornyede undersøgelse, dvs. fra 1. januar til 31. august 1990. Eksporten af den pågældende vare til Fællesskabet startede først i løbet af selskabets regnskabsår 1993/94.

Det blev desuden konstateret, at Bongaigaon hverken direkte eller indirekte havde forbindelse med de eksportører, der var omfattet af den tidligere procedure.

Det bekræftes derfor, at selskabet bør anses for at være en ny eksportør som omhandlet i artikel 11, stk. 4, i grundforordningen, og at der bør fastsættes en individuel dumpingmargen for selskabet.

2. Dumping

i) Normal værdi

(9) Selv om selskabets samlede salg af samme vare på hjemmemarkedet udgjorde mere end 5 % af eksportsalget til Fællesskabet, konstateredes det, at for den type vare, der solgtes til Fællesskabet, lå salget på hjemmemarkedet af den tilsvarende type vare under denne tærskel, og at priserne ikke kunne betragtes som repræsentative for det pågældende marked.

Da selskabet i normal handel fremstillede og solgte andre typer af samme vare på hjemmemarkedet end den, der eksporteredes til Fællesskabet, blev den normale værdi fastlagt i henhold til artikel 2, stk. 3, og artikel 2, stk. 6, første punktum, i grundforordningen. Den normale værdi blev derfor fastsat på grundlag af alle Bongaigaons omkostninger til produktionen af den pågældende varetype plus et rimeligt beløb for salgs- og administrationsomkostninger og andre generalomkostninger samt fortjeneste, som alle blev fastlagt på grundlag af selskabets salg på hjemmemarkedet af alle typer af samme vare i normal handel.

ii) Eksportpris

(10) Den pågældende vare eksporteredes direkte til ikke forretningsmæssigt forbundne importører i Fællesskabet. Eksportpriserne blev derfor fastlagt på grundlag af de priser, der faktisk betaltes af disse importører, i overensstemmelse med artikel 2, stk. 8, i grundforordningen.

iii) Sammenligning

(11) For at foretage en rimelig sammenligning mellem den normale værdi og eksportprisen blev der taget hensyn til forskelle vedrørende prisernes sammenlignelighed som omhandlet i artikel 2, stk. 10, i grundforordningen, nemlig importafgifter og indirekte skatter, rabatter, transport- og forsikringsomkostninger, provision og kreditomkostninger. Sammenligningen blev foretaget mellem priser ab fabrik.

(12) Bongaigaon anmodede om, at der blev foretaget justeringer for følgende fordele i forbindelse med selskabets eksport, men ikke i forbindelse med salget på hjemmemarkedet:

- den indiske lov om indkomstskat

- fordele for et eksporthus

- markedsudviklingsstøtte i henhold til Sammenslutningen af Indiske Eksportorganisationers ordning.

Kravet blev afvist, da Bongaigaon ikke kunne påvise, at disse fordele, som selskabet først fik efter undersøgelsesperioden, og som resulterede i en nedsættelse af selskabets salgs- og administrationsomkostninger og andre generalomkostninger, på nogen måde påvirkede priserne og prisernes sammenlignelighed direkte og måleligt, som omhandlet i artikel 2, stk. 10, i grundforordningen.

iv) Dumpingmargen

(13) Af sammenligningen fremgik det, at der fandt dumping sted med hensyn til syntetiske fibre af polyester eksporteret af Bongaigaon. Dumpingmargenen, som er lig med forskellen mellem den normale værdi og prisen ved eksport til Fællesskabet, blev fastlagt på grundlag af en sammenligning af den beregnede normale værdi som defineret i betragtning 9 og de vejede gennemsnitlige priser for alle eksporttransaktioner med den pågældende vare til Fællesskabet i den i betragtning 6 omhandlede periode. Dumpingmargenen var 17,5 % af prisen frit Fællesskabets grænse.

3. Konstatering af skade

(14) Der blev ikke anmodet om en fornyet undersøgelse af resultaterne vedrørende skade, og der er ikke grund til at betvivle, at det skadesniveau, der konstateredes i den oprindelige undersøgelse, ikke er faldet.

D. ÆNDRING AF DE FORANSTALTNINGER, DER ER OMFATTET AF DEN FORNYEDE UNDERSØGELSE

(15) I overensstemmelse med artikel 9, stk. 4, i grundforordningen bør antidumpingtolden ikke være højere end den fastlagte dumpingmargen, og den bør være lavere, hvis en lavere told er tilstrækkelig til at afhjælpe den skade, der er påført den pågældende erhvervsgren i Fællesskabet.

(16) I det foreliggende tilfælde er dumpingmargenen højere end skadesmargenen. Skadesmargenen blev fastlagt ved anvendelse af samme metode som i den oprindelige undersøgelse. Denne metode er beskrevet i detaljer i betragtning 50-54 i forordning (EØF) nr. 1956/92 (4). Den konstaterede skadesmargen var 13 %. Der bør derfor indføres en antidumpingtold svarende til den fastlagte skadesmargen, og forordning (EØF) nr. 54/93 bør ændres i overensstemmelse hermed.

E. OPKRÆVNING AF ANTIDUMPINGTOLD MED TILBAGEVIRKENDE KRAFT

(17) Den fornyede undersøgelse resulterede i, at det blev fastsat, at der finder dumping sted med hensyn til Bongaigaon, og antidumpingtolden for dette selskab bør derfor også opkræves med tilbagevirkende kraft fra datoen for iværksættelsen af den fornyede undersøgelse vedrørende import, der er undergivet registrering i henhold til artikel 3 i forordning (EF) nr. 2566/95.

F. OFFENTLIGGØRELSE AF OPLYSNINGER OG FORANSTALTNINGERNES VARIGHED

(18) Bongaigaon blev underrettet om de kendsgerninger og betragtninger, på grundlag af hvilke det var hensigten at foreslå en ændring af forordning (EØF) nr. 54/93, og fik lejlighed til at fremsætte bemærkninger. Kommissionen underrettede også officielt de klagere, der er nævnt i den oprindelige undersøgelse.

Bongaigaon tilkendegav sine synspunkter skriftligt. Selskabet anmodede om, at fortjenesten ikke blev baseret på salget på hjemmemarkedet af alle typer af samme vare i normal handel. De gentog også deres krav om justering for nedsættelsen af selskabsskat for eksportsalg baseret på den indiske lov om indkomstskat og fordele for et eksporthus.

Disse krav blev afvist af de grunde, der er anført i betragtning 9 og 12.

(19) Denne fornyede undersøgelse berører ikke den dato, hvor forordning (EØF) nr. 54/93 udløber i henhold til artikel 11, stk. 2, i grundforordningen -

UDSTEDT FØLGENDE FORORDNING:

Artikel 1

Der foretages følgende ændring i artikel 1, stk. 2, i forordning (EØF) nr. 54/93: i litra a) tilføjes følgende:

»Bongaigaon Refinery & Petrochemicals Ltd: 13,0 % (Taric-tillægskode 8873);«.

Artikel 2

Der opkræves også antidumpingtold med tilbagevirkende kraft fra datoen for iværksættelsen af den fornyede undersøgelse vedrørende den import, der er undergivet registrering i henhold til artikel 3 i forordning (EF) nr. 2566/95.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1996.

På Rådets vegne

I. YATES

Formand

(1) EFT nr. L 56 af 6. 3. 1996, s. 1.

(2) EFT nr. L 9 af 15. 1. 1993, s. 2.

(3) EFT nr. L 262 af 1. 11. 1995, s. 28.

(4) EFT nr. L 197 af 16. 7. 1992, s. 25.